Jūra (ansamblis)

Tauragės dainų ir šokių ansamblis „Jūra“ – Tauragės kultūros centre veikiantis dainų ir šokių ansamblis. Jis įkurtas 1956 m., sujungus kelis tuo metu gyvavusius meno kolektyvus – mišrų chorą, šokių ratelį ir liaudies instrumentų orkestrą.

Seniausias meno kolektyvas Tauragėje net ir šiomis dienomis suburia didžiulę tautiškumo, lietuvių tradicijų, liaudies muzikos mylėtojų bei puoselėtojų bendruomenę, ugdo jaunosios kartos tautinį tapatumą. Ansamblis žinomas ir laukiamas didžiuosiuose šalies renginiuose, šventėse, nuo 1970 m. dainų ir šokių ansamblis „Jūra“ dalyvavo visose į UNESCO paveldo sąrašą įtrauktose dainų šventėse, liaudies dainų ir šokių ansamblio vakaruose. Taip pat aktyviai rengia koncertus užsienio valstybėse – Sakartvele, Rusijoje, Latvijoje, Estijoje, Karaliaučiaus krašte, Vokietijoje, Italijoje, Baltarusijoje, Karelijoje, Lenkijoje ir kitose.

Istorija

1956 m. Aleksandro Fadino, tuometinio kultūros namų direktoriaus, ir rajono valdžios iniciatyva Tauragėje įkurtas pirmasis tokio masto dainų ir šokių ansamblis. Prieš tai rajone veikė keli šokių būreliai Mėsos kombinate, Keramikos gamykloje, medicinos darbuotojų profsąjungoje.

1956 m. vasario 8 d. laikraštyje „Tarybinis žodis“ pirmą kartą paminėtas ansamblis. J. Navasaitis rašė: „Įkurtas ansamblis bus pats gausiausias ir visais atžvilgiais rimčiausias meno saviveiklos kolektyvas rajone, kuriam lygaus Tauragėje dar nėra buvę.“  Tuo metu visą ansamblį sudarė apie 100 choristų, šokėjų ir orkestre grojančių narių.

Dainų ir šokių ansambliui pavadinimas „Jūra“ buvo suteiktas 1960 m. Lietuvos nacionalinės filharmonijos salėje vykusioje respublikinėje dainų šventėje, pelnius pavyzdinio meno saviveiklos kolektyvo vardą. Toks pripažinimas buvo būtinas tam, jog, pagal tuometinius reikalavimus, Lietuvos Respublikos kultūros ministerija patvirtintų kolektyvo vardą. Iki tol ansamblis vadinosi „Žemaičių liaudies dainų ir šokių ansamblis“. 

Pirmąja ansamblio vadove tapo Nijolė Stankutė-Jautakienė. Ji taip pat vadovavo liaudies instrumentų orkestrui. Edmundas Jautakis vadovavo chorui, šokių grupės vadove paskirta Elena Šimkevičienė.

Vėliau šokių kolektyvui paeiliui vadovavo Vytautas Urbonavičius, Marytė Saukaitienė, Zenonas Norkus. Daugiausiai šokių grupei įtakos padariusi yra Stanislava Čilinskienė, keturiasdešimt metų praleidusi ansamblio vadovų gretose. Ji visoje Lietuvoje garsi baletmeisterė, nusipelniusi kultūros darbuotoja, vadovavusi ne tik ansamblio „Jūra“ šokėjams, bet ir kitiems vaikų, jaunimo šokių kolektyvams Lietuvoje. S. Čilinskienė žinoma dėl vadovavimo respublikinėms dainų šventėms, rajoninėms, zoninėms dainų šventėms.

Edmundui Jautakiui pasitraukus, choro vadovavimą perėmė Vytautas Naraškevičius, jo darbą tęsė Genovaitė Červinskienė, toliau Danutė Petraitienė, Vytauras Ambroza, Zenonas Komskis, Albinas Rukas. 

Per daugelį metų keitėsi ir kaimo kapelos vadovavai. Pareigas vykdė: Vytautas Urbonas, Arūnas Rakevičius, Sigitas Kazakevičius, Petras Bursteika, Virginijus Bartušis, Liudas Andrulis, Vilmantas Tamoševičius.

Žymiausi įvykiai

 1957 m. dalyvavo pirmajame ne rajoniniame festivalyje Vilniuje, Katedros aikštėje. 
 1972 m. gastrolės Maskvoje. „Liaudies ūkio pasiekimų parodoje“ (LŪPP) visasąjunginiame saviveiklinių liaudies ansamblių konkurse ansamblis „Jūra“ atstovavo Lietuvai ir buvo apdovanotas antrojo laipsnio diplomu. 
 1991 m. Latvijos vienerių metų nepriklausomybės atgavimo minėjime bendradarbiavimo sutarties su Talsu miestu (Latvija) pasirašymas, ta proga surengtas koncertas miesto žmonėms. 
 1993 m. Tauragės miesto ir Rydštato (Vokietija) bendradarbiavimo sutarties pasirašymas. Jame koncertinę programą atliko dainų ir šokių ansamblis „Jūra“.
 2008 m. surengtas koncertas San Salvaro vienuolyne Italijoje.
 2011 m. ansamblio „Jūra“ vadovų dėka Tauragėje surengta respublikinė dainų ir šokių ansamblių šventė „Kardu neiškirsi, ugnimi neišdeginsi“. 
 2011 m. ansamblis vėl koncertavo Maskvoje, lietuvių bendruomenės įkūrimo 70–mečio proga.
 2012 m. dalyvavo dešimtajame tarptautiniame liaudies meno festivalyje „Draugystės vainikas“ Babruiske (Baltarusija). Užėmė antrąją vietą.

Vadovai

Dabartiniai vadovai

Buvę meno vadovai

Šaltiniai

Lietuvos ansambliai
Tautinių šokių ansambliai
Liaudies šokis Lietuvoje